  vk.com (Светлана Болотникова) Анжелика Тихонова корреспондент Воткаын 1 аресысен 3 аресозь 80 пиналъёслы чаклам выль ясли усьтӥзы. Отчы карлэн Южной микрорайонысьтыз нылпиос ветлозы. Со сярысь элькунлэн тӧроез Александр Бречалов «ВКонтакте» мерлыко вотэсысь бамаз ивортӥз. « Воткаын та витетӥез ясли ини, кудзэ ми «Демография» йӧскалык ӵектос улсын пуктӥм. Со 39 номеро нылпи садлэн люкетэз луоз. Ужъюртын умой пӧраськон интызы, шунтӥськись выжъёссы, регулируемой отопленизы, выль ужан тӥрлыксы. Нош пиналъёс понна валтӥсез – синмаськымон шудонъёс » Александр Бречалов, Удмуртилэн тӧроез Нылпи садэз пуктыны 101 миллион манетлэсь трос коньдон кутӥзы. Со сяна, 8 миллион манет тыр туала тӥрлык басьтӥзы.  Выль яслилы луыса, Воткаын 1-3 аресъем пиналъёслы черодъёсты быдэсак ворсазы. Александр Бречалов пусйиз, туэ эшшо кӧня ке выль садъёс усьтыны чаклало на. Соос Можга, Дэри, Якшур-Бӧдья ёросъёсын, Ижкарын, Кизнерын, Каракулиноын но Кезын интыяськозы. Тодэ вайытом, кемалась ик ӧвӧл, выль нылпи садъёс Каракулиноын но Сарапул ёросын усьтӥзы. Тегъёс: Удмуртия дӥськут лэсьтӥськон Вотка йӧскалыкӵектосъёс  